Uverejnenie žiadosti podľa článku 17 ods. 6 nariadenia Európskeho parlamentu a Rady (ES) č. 110/2008 o definovaní, popise, prezentácii, označovaní a ochrane zemepisných označení liehovín a o zrušení nariadenia (EHS) č. 1576/89

(2021/C 430/12)

Týmto uverejnením sa poskytuje právo vzniesť námietku proti žiadosti podľa článku 27 nariadenia Európskeho parlamentu a Rady (EÚ) 2019/787 (1).

HLAVNÉ ŠPECIFIKÁCIE TECHNICKEJ DOKUMENTÁCIE

„PREGLER“/„OSTTIROLER PREGLER“

EÚ č.: PGI-AT-02512 – 7. 6. 2019

1. Názov

„Pregler“/„Osttiroler pregler“

2. Kategória liehoviny

Ovocný destilát [kategória č. 9 nariadenia (ES) č. 110/2008]

3. Opis liehoviny

Fyzikálne, chemické a/alebo organoleptické vlastnosti

„Pregler“/„Osttiroler pregler“ sa vyrába fermentáciou a destiláciou výlučne v liehovaroch, ktoré sa nachádzajú vo vymedzenej zemepisnej oblasti „administratívny okres Lienz“, a to alebo z jabĺk a hrušiek z regiónu alebo v jednotlivých prípadoch pridávaním sliviek, ktoré musia takisto pochádzať z uvedenej zemepisnej oblasti. Aby sa dosiahla komplexná aróma, používajú sa rôzne odrody jabĺk a hrušiek.

Hlavnou zložkou sú jablká; obsah hrušiek nie je nižší ako 25 %.

Slivky sa pridávajú – najviac 25 % obsahu alkoholu – k rovnakému pomeru jabĺk a hrušiek iba vtedy, ak výrobca preukáže, že počas nepretržitého obdobia najmenej 20 rokov do svojho receptu tradične pridával slivky a že sa dodržiavajú špecifické pravidlá týkajúce sa označovania.

— Skutočný obsah alkoholu v hotových liehovinách (ready to drink): najmenej 40 obj. %,

— sladidlá na dotvorenie chuti: najviac 4 g cukru, vyjadreného ako invertný cukor, na liter hotového výrobku,

— etylkarbamát: najviac 1 mg/l výrobku – pre „Pregler“/„Osttiroler pregler“ vyrábaný pridávaním sliviek,

— prchavé zložky: najmenej 280 g/hl čistého alkoholu,

— etylacetát: najviac 350 g/hl čistého alkoholu,

— čírosť: priehľadný,

— farba: bezfarebné,

— vôňa/chuť: ľahko rozpoznateľný typický voňavý kvetinový buket aj plná ovocná chuť zrelých jabĺk a hrušiek z Východného Tirolska, chuť hrušiek nesmie nikdy prevládať. V konkrétnom prípade, ak sa pridávajú slivky: typicky vyvážená aromatická vôňa a plná ovocná chuť jadrového ovocia s charakteristickými dobre integrovanými tónmi sliviek a decentnými, nikdy neprevládajúcimi známkami kôstky,

— prídavné látky v potravinách: žiadne.

Špecifické vlastnosti (ktorými sa líši od iných liehovín rovnakej kategórie)

„Pregler“/„Osttiroler pregler“ má pri 40 obj. % vyšší minimálny obsah alkoholu v porovnaní s konvenčnými ovocnými destilátmi a prísne obmedzený veľmi nízky obsah cukru na úrovni najviac 4 gramy na liter, ktorý sa používa na dotvorenie chuti.

Pokiaľ ide o vôňu, „Pregler“/„Osttiroler pregler“ vyrobený výlučne z jabĺk a hrušiek disponuje čerstvou, ovocnou arómou šupky jabĺk a delikátnymi tónmi kôstok/jadra. Decentné ovocné šťavnaté vône jablkového kompótu s dobre integrovanými tónmi hrušiek pripomínajúcimi banány spoločne so známkami sušených hrušiek, hruškovej šťavy a hruškového kompótu dotvárajú arómu.

Ak sa pridávajú slivky, jemne oriešková mandľová aróma dokonale zapadá do pozadia.

Pokiaľ ide o chuť, „Pregler“/„Osttiroler pregler“ má typicky jemnú, dobre vyváženú a harmonickú chuť s dlhou koncovkou. Výsledkom širokej škály odrôd použitého ovocia je intenzívna a komplexná chuť. Arómu jabĺk a ich ovocnej čerstvosti a delikátne tóny šupky dopĺňa sladká aróma zrelých hrušiek so známkami esterov ovocia, ktoré pripomínajú banány.

Okrem toho možno v konkrétnom prípade, ak sa pridávajú slivky, v koncovke zaznamenať tóny čokolády a škorice, ktoré chuti výrobku dodávajú delikátnu trpkosť.

„Pregler“/„Osttiroler pregler“ nikdy nedozrieva v drevených sudoch ani sa v skladovacích nádržiach nepoužívajú drevené štiepky alebo vložky.

4. Zemepisná oblasť

„Pregler“/„Osttiroler pregler“ sa vyrába výlučne v liehovaroch, ktoré sa nachádzajú vo vymedzenej zemepisnej oblasti „administratívny okres Lienz“ („Východné Tirolsko“).

Oblasť tvoria obce Abfaltersbach, Ainet, Amlach, Anras, Assling, Außervillgraten, Dölsach, Gaimberg, Heinfels, Hopfgarten in Defereggen, Innervillgraten, Iselsberg-Stronach, Kals am Großglockner, Kartitsch, Lavant, Leisach, Lienz, Matrei in Osttirol, Nikolsdorf, Nußdorf-Debant, Oberlienz, Obertilliach, Prägraten am Großvenediger, Schlaiten, Silian, St. Jakob in Defereggen, St. Johann im Walde, St. Veit in Defereggen, Strassen, Thurn, Tristach, Untertilliach a Virgen.

5. Spôsob výroby liehoviny

Fermentácia a destilácia

Prvá fáza výroby destilátu „Pregler“/„Osttiroler pregler“ pozostáva z rezania alebo drvenia čerstvo nazbieraných jabĺk a hrušiek, a prípadne aj sliviek, ktoré pochádzajú výlučne z vymedzenej zemepisnej oblasti.

Používa sa len zrelé, zdravé a čisté ovocie. Všetko narezané alebo rozdrvené ovocie (zápara) sa vkladá do nádrže alebo sudu (macerácia). Slivky sa zvyčajne odkôstkujú.

Druhou fázou je fermentácia zápary, pričom sa zvyčajne pridávajú čisté kvasinky. Geneticky modifikované kvasinky sa nepoužívajú. Počas fermentácie, ktorá prebieha pri riadenej teplote a podľa stanoveného postupu, sa cukor v ovocí mení na alkohol a oxid uhličitý. Proces fermentácie priemerne trvá od 2 do 6 týždňov. Po dokončení fermentácie sa vykvasená zápara, ktorá má obsah alkoholu na úrovni 4 – 8 obj. %, uskladňuje, pokiaľ nenadobudne požadovanú charakteristickú arómu, ktorá je typická pre ovocie. Ak zápara obsahuje kôstky pridávaných sliviek, neprenášajú sa do destilačnej jednotky.

Treťou fázou je destilácia vykvasenej zápary v jednoduchých destilačných zariadeniach alebo destilačných zariadeniach vybavených deflegmátorom. Kontinuálna destilácia nie je v súlade s tradičnými metódami výroby a nepoužíva sa. V závislosti od druhu destilačného zariadenia (destilačný kotol s obohacovacími etážami alebo bez nich) sa zápara destiluje raz alebo dvakrát na menej ako 86 obj. %. V súčasnosti sa čoraz viac používajú medené destilačné kotly s obohacovacími etážami, pričom sa zápara destiluje len raz, čo šetrí nielen energiu, ale aj lepšie zachováva arómy ovocia.

Aby sa dosiahlo vyvážené harmonické zloženie, po destilácii prebieha v rámci štvrtej výrobnej fázy uskladnenie vo vhodných neutrálnych nádobách (sklenené nádoby, nádrže z nehrdzavejúcej ocele atď.) počas obdobia aspoň 4 týždňov. Zrenie v drevených, napr. dubových alebo morušových sudoch sa neuskutočňuje, ani sa v skladovacích nádržiach nepoužívajú drevené štiepky alebo vložky.

Piatou a záverečnou fázou výroby po skladovaní je konečná úprava, ktorá pozostáva z týchto fáz:

— (voliteľné) sceľovanie rôznych destilátov, ktoré musia spĺňať uvedené požiadavky,

— riedenie destilátu (destilátov) s vysokým obsahom alkoholu vodou, aby sa dosiahol požadovaný obsah alkoholu,

— fľašovanie alebo dekantácia do iných vhodných predajných nádob a

— označovanie a balenie.

Do destilátu „Pregler“/„Osttiroler pregler“ sa nepridávajú žiadne prídavné látky v potravinách.

Na dotvorenie chuti sa môžu pridať najviac 4 gramy cukru, vyjadreného ako invertný cukor, na liter hotového výrobku.

Redukcia destilátov na požadovaný obsah alkoholu, ich fľašovanie, označovanie a balenie sa môžu vykonávať aj mimo zemepisnej oblasti.

6. Súvislosť so zemepisným prostredím alebo zemepisným pôvodom

Podrobné údaje o zemepisnej oblasti alebo pôvode, ktoré sú rozhodujúce pre súvislosť

Surovinami na výrobu destilátu „Pregler“/„Osttiroler pregler“ pochádzajúceho z poľnohospodárskych liehovarov boli vždy ručne zbierané jablká a hrušky z komerčných sadov alebo zo záhradných sadov a samostatných stromov na územiach poľnohospodárskych podnikov, ktoré sa nachádzajú v zemepisnej oblasti. Skutočnosť, že tradičný poľnohospodársky destilát „Pregler“ vždy predstavoval ovocný destilát vyrábaný výlučne z jadrového ovocia, je historicky zakotvená v daňovom práve, ktorým sa vždy v menšej miere zdaňovali liehoviny vyrobené výlučne z jadrového ovocia ako liehoviny vyrobené čiastočne alebo úplne z kôstkového ovocia.

Medzi komerčnými liehovarníkmi však v individuálnych prípadoch s cieľom odlíšiť svoje výrobky existovala tradícia pridávať okrem jabĺk a hrušiek aj určitý podiel sliviek, ale bez toho, aby sa príliš odchyľovali od typického charakteru regionálnej špeciality.

Historicky má pestovanie ovocia v okrese Lienz dlhú tradíciu. Rösch von Geroldshausen, ktorý sa v meste Lienz narodil, už v roku 1558 zdôraznil špecifické vlastnosti ovocia z Lienzu vo svojej básni „Der fürstlichen Grafschaft Tyrol Landtreim“ [Rým o kniežacej župe Tirolsko]. Typické priezviská vo (Východnom) Tirolsku aj dnes možno odvodiť zo starohornonemeckých alebo z románskych slov označujúcich jablká.

Pestovanie ovocia v okrese Lienz prebieha v „chladnej vlhkej oblasti“ do nadmorskej výšky 900 m a v „drsnej vlhkej oblasti“ nad touto nadmorskou výškou. Na podnebie regiónu vplýva najmä alpský fön. Alpský fön v údolí Lienz roztláča teplý vzduch hlboko do okolitých priľahlých údolí a vytvára unikátnu mikroklímu na severnom okraji Dolomitov. Vysoké teploty a nízka vlhkosť v dôsledku fönu spolu s čistým vzduchom a suchým vetrom, striedajúc sa s obdobiami bez výskytu fönu, vytvárajú pre ovocie, jedinečné podmienky, v ktorých sa môže rozvíjať jeho typická aróma a chuť mimoriadnej intenzity. Tieto klimatické podmienky spolu so zložením pôd, od náplavových pôd s vysokým obsahom vápna a till po hnedozem, odjakživa prispievali k osobitnému postaveniu pestovania ovocia v okrese Lienz a jadrovému ovociu dodávajú najmä „špecifické vlastnosti“.

Špecifickosť názvu „Pregler“ je odvodená z nárečového slova „pregeln“, ktoré sa bežne používa iba miestne v zemepisnej oblasti Východné Tirolsko.

Slovo „pregeln“, „prägeln“ alebo „brägeln“ znamená opekať, variť alebo naparovať; išlo o bežný pojem pre rafináciu pálenky. Slovo „pregeln“ sa dodnes bežne používa vo Východnom Tirolsku ako veľmi všeobecný pojem pre destiláciu pálenky. Destiláty z jabĺk a hrušiek z poľnohospodárskej výroby Východného Tirolska boli v minulosti všeobecne známe ako „Pregler“.

V roku 1991 sa 20 liehovarníkov pálenky z celého okresu Lienz zoskupilo, aby vytvorili Združenie poľnohospodárov Východného Tirolska vyrábajúcich Pregler so sídlom v meste Dölsach, a to s cieľom udržiavať a zlepšovať kvalitu destilátu „Pregler“ a zachovať jeho tradíciu v budúcnosti.

Na základe uvedených tradícií a predchádzajúceho zápisu do rakúskeho registra potravinových výrobkov v roku 1998 bol destilát „Pregler“24. júla 2012 na základe dekrétu BMG-75210/0006-II/B/13/2012 začlenený do kapitoly B 23 štvrtého vydania registra ako chránené zemepisné označenie celoštátneho významu. Odvtedy destilát „Pregler“/„Osttiroler pregler“ požíval osobitnú ochranu na celoštátnej úrovni.

Vďaka umiestneniu administratívneho okresu Lienz a jeho mimoriadnej atraktívnosti pre cestovný ruch a súvisiacim obchodným vzťahom sa destilát „Pregler“/„Osttiroler pregler“ stal výrobkom, ktorý je známy a uznávaný ďaleko za hranicami Rakúska a ktorý je úzko spätý s regiónom a jeho liehovarníkmi, a to nielen z jazykového hľadiska.

O obľúbenosti, a teda aj o súčasnej dobrej povesti výrobku „Pregler“/„Osttiroler pregler“, svedčia ocenenia, ktoré opakovane získava na rôznych podujatiach, napríklad „Zlato“ z Medzinárodnej vinárskej a liehovarníckej súťaže v roku 2016 (Cranleigh, Spojené kráľovstvo), viacero ocenení destilátu „Pregler“/„Osttiroler pregler“ od rozličných vidieckych liehovarníkov na podujatí Tirolská provinčná liehovarnícka súťaž v roku 2018, ako aj „Zlato“ na šiestom ročníku berlínskej liehovarníckej súťaže a „Striebro“ na podujatí Destillata v roku 2019. Blízka súvislosť povesti tohto osobitného destilátu s jeho názvom „Pregler“/„Osttiroler pregler“ vyplýva z rôznych správ a referencií v miestnej aj medzinárodnej tlači (Tiroler Tageszeitung, Kleine Zeitung, Osttiroler Bote, Bezirksblätter Osttirol, týždenník Die Zeit, Zeitmagazin č. 49 z 1. decembra 1995), ako aj v odborných článkoch (Besseres Obst [Lepšie ovocie]). V rámci kultúrnej iniciatívy sa dokonca zorganizovalo podujatie s názvom „Pregler G‘schichten“ na tému „Pregler“: súčasť regionálnej identity a súčasť kultúry Východného Tirolska.

Špecifické vlastnosti liehoviny, ktoré možno pripísať zemepisnej oblasti

V dôsledku regionálneho podnebia v zemepisne vymedzenom údolí okresu Lienz, ktoré sa vyznačuje mimoriadne významnými rozdielmi medzi teplotami počas dňa a v noci v období dozrievania jabĺk a hrušiek, vplyvu pôd a viac ako 100-ročnej tradície pestovania špecifické vlastnosti jadrového ovocia (jablká a hrušky), ktoré pochádza výhradne z tohto regiónu, výrazne prispievajú ku konkrétnym vlastnostiam destilátu „Pregler“/„Osttiroler pregler“ a výrobku dodávajú jeho mimoriadne bohatú charakteristickú arómu, ktorá je špecifická pre použité ovocie a ktorá je presvedčivo hutná a komplexná vďaka škále odrôd použitého ovocia.

7. Právne predpisy Európskej únie alebo vnútroštátne/regionálne právne predpisy

Právny základ: právne predpisy EÚ o alkoholických nápojoch, horizontálne právne predpisy EÚ v oblasti označovania potravín

Opis požiadaviek: všeobecné kvalitatívne kritériá ovocných destilátov

8. Žiadateľ

Názov: Spolkový minister sociálnych vecí, zdravotníctva, starostlivosti a ochrany spotrebiteľov; právne postavenie: Spolkové ministerstvo, ktoré je súčasťou spolkovej vlády

Adresa: Radetzkystraße 2, 1030 Viedeň, Rakúsko

e-mail: post@sozialministerium.at, ixb13@sozialministerium.at

Tel. +43 1 71100-0

9. Doplnenie zemepisného označenia

–

10. Osobitné pravidlá týkajúce sa označovania

Označenie pridávania sliviek

S cieľom plne informovať spotrebiteľov musí byť pridávanie sliviek zreteľne uvedené, v obrazovej alebo slovnej podobe, v hlavnom zornom poli (na prednej etikete).

Uvádzanie výrobcu

Musí sa uviesť liehovar alebo výrobca, ktorý výrobok vyprodukoval.

Symbol Únie

Môže sa použiť symbol Únie pre zapísané zemepisné označenia, ktorý je stanovený v prílohe V k nariadeniu (ES) č. 1898/2006, a to podľa ustanovení článku 22 vykonávacieho nariadenia Komisie (EÚ) č. 716/2013.

(1) Ú. v. ES L 130, 17.5.2019, s. 1.